CELEX: E2016J0003
Language: mt
Date: 2016-12-22 00:00:00
Title: Sentenza tal-Qorti tat-22 ta’ Diċembru 2016 fil-Kawża E-3/16 — Ski Taxi SA, Follo Taxi SA u Ski Follo Taxidrift AS vs Il-Gvern Norveġiż, irrappreżentat mill-Awtorità tal-Kompetizzjoni (l-Artikolu 53 taż-ŻEE — Restrizzjoni tal-kompetizzjoni bi skop — Akkwist pubbliku — Preżentazzjoni ta’ offerti konġunti permezz ta’ kumpanija ta’ ġestjoni konġunta)

27.4.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 133/5
            
         SENTENZA TAL-QORTI
   tat-22 ta’ Diċembru 2016
   fil-Kawża E-3/16
   Ski Taxi SA, Follo Taxi SA u Ski Follo Taxidrift AS vs Il-Gvern Norveġiż, irrappreżentat mill-Awtorità tal-Kompetizzjoni
   (l-Artikolu 53 taż-ŻEE — Restrizzjoni tal-kompetizzjoni bi skop — Akkwist pubbliku — Preżentazzjoni ta’ offerti konġunti permezz ta’ kumpanija ta’ ġestjoni konġunta)
   (2017/C 133/05)
   Fil-kawża E-3/16, Ski Taxi SA, Follo Taxi SA u Ski Follo Taxidrift AS vs il-Gvern Norveġiż, irrappreżentat mill-Awtorità tal-Kompetizzjoni — TALBA lill-Qorti skont l-Artikolu 34 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja mill-Qorti Suprema tan-Norveġja (Norges Høyesterett) rigward l-interpretazzjoni tal-Ftehim dwar iż-Żona Ekonomika Ewropea, u b’mod partikolari l-Artikolu 53 tiegħu, il-Qorti, magħmula minn Carl Baudenbacher, President u Imħallef Relatur, Per Christiansen and Páll Hreinsson, Imħallfin, qatgħet is-sentenza fit-22 ta’ Diċembru 2016, li l-parti dispożittiva tagħha tgħid hekk:
   
               1.
            
            
               Sabiex ftehim jitqies li fl-iskop tiegħu huwa restrittiv għall-kompetizzjoni skont l-Artikolu 53(1) taż-ŻEE, irid jagħmel għadd suffiċjenti ta’ ħsara lill-kompetizzjoni. Mhuwiex biżżejjed li jista’ jkun biss kapaċi, fid-dawl tal-kuntest speċifiku legali u ekonomiku, li jirriżulta fil-prevenzjoni, fir-restrizzjoni jew fid-distorsjoni tal-kompetizzjoni.
            
         
               2.
            
            
               Sabiex jiġi evalwat jekk ftehim bejn impriżi, jew deċiżjoni ta’ assoċjazzjoni ta’ impriżi, jippreżentawx grad suffiċjenti ta’ ħsara lill-kompetizzjoni, irid jittieħed inkunsiderazzjoni l-kontenut tad-dispożizzjonijiet tagħhom, tal-objettivi tagħhom u tal-kuntest ekonomiku u legali li jiffurmaw parti minnu. Meta jiġi ddeterminat dan il-kuntest, huwa meħtieġ ukoll li jittieħdu inkonsiderazzjoni n-natura tas-servizzi affettwati, kif ukoll il-kundizzjonijiet reali tal-funzjonament u tal-istruttura tas-suq jew tas-swieq inkwistjoni. Barra minn hekk, għalkemm l-intenzjoni tal-partijiet mhijiex fattur meħtieġ sabiex jiġi ddeterminat jekk ftehim bejn impriżi huwiex restrittiv, ma hemm xejn milli jżomm lill-awtoritajiet tal-kompetizzjoni, lill-qrati nazzjonali jew lill-Qorti milli jieħdu dan il-fattur inkunsiderazzjoni.
            
         
               3.
            
            
               Ftehim ikun jippreżenta grad suffiċjenti ta’ ħsara għall-kompetizzjoni u jista’ jitqies li bi skop jirrestrinġi l-kompetizzjoni jekk in-natura ta’ ħsara tiegħu tkun faċilment identifikabbli biss. Din il-valutazzjoni ma tistax testendi ruħha għal eżami sħiħ dwar l-effetti reali jew potenzjali tiegħu. U lanqas ma tista’ titwettaq valutazzjoni tal-effetti favur u kontra l-kompetizzjoni biex b’hekk jiġi applikat il-prinċipju tar-raġuni.
            
         
               4.
            
            
               Sabiex jiġi ddeterminat jekk is-sottomissjoni ta’ offerti konġunti permezz ta’ kumpanija ta’ ġestjoni konġunta tippreżentax grad suffiċjenti ta’ ħsara li jista’ jiġi kkunsidrat bħala restrizzjoni tal-kompetizzjoni bi skop, din trid tkun tirrifletti s-sustanza tal-kooperazzjoni, l-objettivi tagħha u l-kuntest ekonomiku u ġuridiku li tifforma parti minnu. L-intenzjoni tal-partijiet tista’ wkoll tittieħed inkonsiderazzjoni, għalkemm din mhix fattur meħtieġ.
            
         
               5.
            
            
               Peress li s-sottomissjoni tal-offerti konġunti tinvolvi l-iffissar tal-prezzijiet li huwa espliċitament ipprojbit mill-Artikolu 53(1) taż-ŻEE, it-teħid inkonsiderazzjoni tal-kuntest ekonomiku u legali jista’ jkun limitat għal dak li huwa strettament meħtieġ biex jiġi stabbilit li teżisti restrizzjoni għall-kompetzzjoni bi skop. Madankollu, din il-valutazzjoni jeħtieġ li tieħu inkonsiderazzjoni, għalkemm fil-qosor, jekk il-partijiet ta’ ftehim humiex kompetituri reali jew inkella potenzjali, u jekk l-iffissar konġunt tal-prezzijiet offrut lill-awtorità kontraenti jikkostitwixxix restrizzjoni anċillari.
            
         
               6.
            
            
               Għalkemm l-iżvelar tan-natura konġunta tal-offerti lill-awtorità kontraenti jista’ jitqies li huwa indikazzjoni li l-partijiet ma kellhomx l-intenzjoni li jiksru l-projbizzjoni tal-ftehimiet bejn impriżi, dan fih innifsu mhuwiex prerekwiżit biex jiġi ddeterminat jekk ftehim jistax jitqies bħala restrizzjoni tal-kompetizzjoni bi skop.